Rīgā

|  |  |
| --- | --- |
| Datums skatāms laika zīmogā | Nr. 18/TA-169 |
| Uz 03.02.2020. | Nr. 142.9/12-2-13/20 |

Saeimas Publisko izdevumu

un revīzijas komisijai

Par vienotās veselības nozares   
elektroniskās informācijas sistēmas   
attīstības projekta pārvaldību

Ministru kabinets ir iepazinies ar Latvijas Republikas Saeimas Publisko izdevumu un revīzijas komisijas 2020. gada 3. februāra vēstuli Nr. 142.9/12-2-13/20 par iespēju e-veselības projekta īstenošanu nodot Vides aizsardzības un reģionālās attīstības ministrijai un sniedz šādu izvērtējumu.

E-veselības tālāka attīstīšana, papildinot esošo sistēmu ar jaunām funkcionalitātēm, sākotnēji bija paredzēta Eiropas Reģionālās attīstības fonda finansētajā projektā Nr. 2.2.1.1/17/I/030 "Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju", tomēr ir pieņemts lēmums nepapildināt esošo e-veselības sistēmu ar jaunām funkcionalitātēm, bet attīstīt jaunu e-veselības sistēmas platformu, piesaistot valsts budžeta finansējumu. Šāds lēmums pamatots ar to, ka esošā e-veselības sistēmas centralizētā datu apmaiņas platforma, kas nodrošina datu apmaiņu starp e-veselības sistēmas moduļiem, ir tehnoloģiski novecojusi. 2021. gadā beigsies ražotāja atbalsts *Oracle* produkta versijai, uz kuras bāzes tā ir izveidota, un sistēmas regulārie darbības traucējumi, kuru viens no iemesliem ir šīs platformas ierobežojumi vienlaicīgam pieprasījumu skaitam un liela apjoma datu apmaiņai, ievērojami apgrūtina gan ārstu, gan farmaceitu darbu, kā arī pakalpojumu saņemšanas iespējas iedzīvotājiem.

Tādējādi nav racionāli attīstīt jaunas e-veselības sistēmas funkcionalitātes esošajā e-veselības sistēmā un, pamatojoties uz to, projekts Nr. 2.2.1.1/17/I/030 "Vienotās veselības nozares elektroniskās informācijas sistēmas tālāka pilnveidošana, sasaistot to ar personas identifikāciju" netiks īstenots. Vienlaikus, ņemot vērā e-veselības sistēmas būtisko lomu veselības aprūpes sistēmā, tiks veikta detalizēta esošās e-veselības sistēmas tehniskā izpēte un izstrādāta sistēmas nākotnes arhitektūra, lai attīstītu jaunu un mūsdienu prasībām atbilstošu e-veselības sistēmu. Esošā e-veselības sistēma tiks uzturēta, lai nodrošinātu jau izstrādāto funkcionalitāšu darbību un pieejamību lietotājiem. Tāpat iespējami tādi esošās e-veselības attīstības darbi, kuru rezultātā tiks uzlabota e-veselības sistēmas darbība vai panākts cits būtisks ieguvums sabiedrībai, piemēram, izveidotas jau iepriekš normatīvajos aktos paredzētas funkcionalitātes, piemēram, iespēja e-veselības sistēmā veikt atzīmi par atļauju vai aizliegumu izmantot orgānus pēc nāves un noteikt to izmantošanas mērķi.

Papildus Ministru kabinets informē, ka Nacionālais veselības dienests īsteno Eiropas Reģionālās attīstības fonda finansētu projektu Nr. 2.2.1.1/18/I/001 "Veselības nozares informācijas sistēmu (reģistri) modernizācija, attīstība un integrācija ar e-veselības informācijas sistēmu", kurā tiek attīstīta Nacionālā veselības dienesta veselības aprūpes pakalpojumu apmaksas norēķinu sistēma "Vadības informācijas sistēma" (turpmāk – VIS projekts). VIS projekts un e-veselības projekts ir savstarpēji cieši saistīti, jo abas sistēmas ir integrētas un to pārvaldībā būtiski nodrošināt operatīvu savstarpējo koordināciju. Tāpat gan VIS projektā, gan e-veselības attīstīšanā bez projekta vadītāja tiks iesaistīts arī Nacionālā veselības dienesta personāls, kas ir kompetents biznesa procesos.

Ņemot vērā minēto, e-veselības attīstības projekta vadības nodošana Vides aizsardzības un reģionālās attīstības ministrijai vai tās padotības iestādei varētu apgrūtināt abu projektu (VIS projekta un e-veselības attīstības projekta) operatīvu koordinētu vadību un radīt papildu birokrātisko slogu, jo katra projekta vadība būtu citas ministrijas pārziņā.

Pastāvot iepriekš minētajiem apstākļiem, Ministru kabinets uzskata, ka e-veselības attīstības projekta vadība ir jāatstāj Nacionālā veselības dienesta atbildībā.

Pielikumā: Ministru kabineta 2020. gada 13. oktobra sēdes protokola   
Nr. 61 30. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu